Dalk geen beurtkrag die langnaweek, sê Eskom | Netwerk24
Deur Brümilda Swartbooi 13 Desember 2019 22:08
Eskom het Vrydagaand aangekondig daar gaan dalk geen beurtkrag van Saterdag tot Maandag wees nie.
In ’n verklaring sê Eskom die goeie nuus kan toegeskryf word aan die afname in die vraag en opwekkingseenhede wat terugkeer na geskeduleerde tye.
“Die aanvraag na elektrisiteit sal na verwagting oor die langnaweek aansienlik verminder. Soos ons voortgaan om onbeplande onderbrekings te verminder, word beurtkrag nie van 14 tot 16 Desember verwag nie,” lui die verklaring.
Eskom sê wel verder in die verklaring weens die kwesbaarheid van die stelsel kan beurtkrag op kort kennisgewing ingestel word.
“Ons werk onverpoos en monitor die stelsel noukeurig om te verseker dat onbeplande onderbrekings onder 9 500 MW is om ons in staat te stel om die kanse op beurtkrag te verminder.”
Verbruikers word gevra om elektrisiteit spaarsamig te gebruik.
Eskom sal enige verandering kommunikeer.